ખજૂરાહો: કેન્દ્રીય પ્રધાન ઉમા ભારતીએ દાવો કર્યો છે કે તેમણે મધ્યપ્રદેશના મુખ્યપ્રધાન તરીકેનું પદ માત્ર તિરંગાની શાન જાળવવા માટે છોડ્યું હતું. તેમણે જણાવ્યું હતું કે તેમણે પૂર્વ વડા પ્રધાન અટલ બિહારી વાજપેયીને તે સમયે વચન આપ્યું હતું કે જરૂર પડે તેઓ કરાચીમાં જઈને પણ ભારતીય તિરંગો લહેરાવી શકે છે. મધ્યપ્રદેશના ખજૂરાહોમાં યોજાયેલા એક કાર્યક્રમમાં ઉમા ભારતીએ જણાવ્યું હતું કે તેઓ જ્યારે મધ્યપ્રદેશના મુખ્યપ્રધાન હતા ત્યારે તેમણે અટલ બિહારી વાજપેયીને વચન આપ્યું હતું કે જો દેશની શાન વધારવા જરૂર પડે તો તેઓ કરાચી જઈને પણ તિરંગો ફરકાવી શકે તેમ છે. તેમણે જણાવ્યું હતું કે જો તે સમયે વાજપેયીએ મને પાકિસ્તાન જવાનો આદેશ કર્યો હોત તો હું લાહોર અને કરાચી જઈને પણ ભારતીય તિરંગો લહેરાવવા તૈયાર હતી. અને તે વખતે મેં આવી તૈયારી સાથે જ મુખ્યપ્રધાનનું પદ છોડ્યું હતું. તેમ ઉમા ભારતીએ દાવો કર્યો હતો.